**Gabriel Baroš** (maď. *Baross Gábor*, celým menom *Gábor Baross János Jusztin*, tiež *Gábor Baross de Bellus*; \* 6. júl 1848, Pružina – † 8. máj 1892, Budapešť) bol uhorský politik slovenského pôvodu, zakladateľ moderného uhorského obchodu a dopravy, ako aj vynikajúci ekonomický a dopravný politik doby dualizmu.

Život
-----

Jeho otcom bol okresný sudca Anton Baroš (1819 – 1894) z Beluše (maďarsky *Bellus*), matkou Mária Teodóra Pongrácová (1825 – 1916). Stredoškolské vzdelanie absolvoval na benediktínskom gymnáziu v Leviciach a Ostrihome (1861 – 1865). Po univerzitných rokoch v Pešti bol župným úradníkom v Trenčíne. V roku 1875 bol ako zástupca okresu Púchov poslancom liberálneho parlamentu, od roku 1883 štátnym tajomníkom pre dopravu, v rokoch 1886 až 1889 ministrom verejných prác a dopravy a potom až do svojej smrti ministrom obchodu. Pre svoje úspechy v rozvoji železničného podnikania bol nazývaný „*železným ministrom*". Za jeho pôsobenia boli postavené mosty cez Dunaj a Tisu.

V roku 1875 sa stal poslancom uhorského parlamentu v ilavsko-púchovskom volebnom okrsku za vládnu Liberálnu stranu, kde pre svoju potmavšiu, opálenú tvár dostal prezývku „*slovenský černoch*" (*tót szerecsen*). Zaviedol epochálne reformy vo všetkých odvetviach jemu zverených ministerstiev, vrátane pôšt či telegrafov. Významnou mierou prispel k regulácii Dunaja i výstavbe prieplavov pri Železných vrátach. Práve pri prehliadke tohto diela dostal v marci 1892 zimnicu, na ktorú 8. mája toho roku zomrel. Deň jeho pohrebu bol dňom národného smútku. Pochovaný je v Mauzóleu Gábora Barossa v Ilave (miestnej časti Klobušice).

V Budapešti ho dnes pripomína námestie pomenované na jeho počesť *Baross tér* (vyslovuje sa ako Baroš tér) v prednej časti budapeštianskej stanice Keleti. Jeho veľká bronzová socha tam bola obnovená 6. decembra 2013 po niekoľkých rokoch veľkých prác na novej linke 4 budapeštianskeho metra. V obci Čata (okres Levice) je po ňom pomenovaná základná škola.

V roku 2021 po ňom pomenovali park v Bratislave - Park Gábora Barossa. Je situovaný vedľa Šafárikovho námestia.

Referencie
----------

1. ↑  BAROŠ, Gabriel. In:  *Biografický lexikón Slovenska*. Zväzok I A – B. Martin : Slovenská národná knižnica; Národný biografický ústav, 2002. 638 s. ISBN 80-89023-16-9. S. 238.
2. ↑   *Árva Trencsén Zólyom : Vármegye nemes családjai*. [s.l.] : [s.n.]. ISBN 963-9204-45-5. S. 186.
3. ↑   *Mauzóleum Gábora Barossa v Klobušiciach* [online]. vypadni.sk, [cit. 2022-05-25]. Dostupné online. Archivované 2022-03-18 z originálu.
4. ↑    [online]. opac-nevter.pim.hu, [cit. 2022-05-25]. Dostupné online.
5. ↑   *Gábor Baross | Rodina/Család* [online]. baross.wbl.sk, [cit. 2022-05-25]. Dostupné online.
6. ↑  ILAVA. *Mesto Ilava* [online]. www.ilava.sk, [cit. 2022-05-25]. Dostupné online.
7. ↑   *Világunk és Értékeink 2012/2013 Tél by Laszlo Gyarmati - Issuu* [online]. issuu.com, [cit. 2022-05-25]. Dostupné online. (po anglicky)
8. ↑   *Železný minister | Madari.sk* [online]. madari.sk, [cit. 2022-05-25]. Dostupné online.
9. ↑   *Mauzóleum Gábora Barossa v Klobušiciach* [online]. vypadni.sk, [cit. 2022-05-25]. Dostupné online. Archivované 2022-03-18 z originálu.
10. ↑   *Obec Čata | Oficiálne stránky obce | Školstvo* [online]. Obec Čata, [cit. 2022-05-25]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Gabriel Baroš**

Zdroj
-----

*Tento článok je čiastočný alebo úplný preklad článkov Gábor Baross na anglickej Wikipédii, Gábor Baross na nemeckej Wikipédii a Baross Gábor (politikus) na maďarskej Wikipédii.*

Autoritné údaje: * BnF: 155775603
* GND: 1074045882
* ISNI: 0000 0004 5095 1832
* LCCN: n2021066552
* PIM: PIM44251
* VIAF: 316737313
* WorldCat: lccn-n2021066552